
Εκλεκτοί προσκεκλημένοι

Εκ μέρους του διοικητικού συμβουλίου της ΚΕΔΚΕ θέλω να σας καλωσορίσω όλους στο πρώτο τακτικό μας συνέδριο της τρέχουσας δημοτικής περιόδου που διοργανώνουμε εδώ στη Θεσσαλονίκη. 

Καλωσορίσατε στην ελληνική γη της Μακεδονίας.

Καλωσορίσατε στην πόλη με την τρισχιλιετή ιστορία, σταυροδρόμι δρόμων και πολιτισμών, την πόλη που όλοι οι Μακεδόνες έχουμε στην καρδιά μας, δίπλα και μαζί με τη γενέτειρα μας. 

Τα τελευταία χρόνια η Τοπική Αυτοδιοίκηση έχει διαμορφώσει μια ιδιαίτερη σχέση με την πόλη της Θεσσαλονίκης. 

Το Νοέμβριο του 1997, εδώ στον ίδιο χώρο, επικυρώσαμε το μεγάλο βήμα του ΚΑΠΟΔΙΣΤΡΙΑ.

Το Δεκέμβριο του 2001, πάλι εδώ, αποτυπώσαμε με ιδιαίτερη σαφήνεια την προοπτική του θεσμού που ταυτίζεται με τη σύγκλιση μας με την ευρωπαϊκή πραγματικότητα.           

Το φετινό μας συνέδριο διεξάγεται χωρίς αμφιβολία στη σκιά συγκλονιστικών γεγονότων που γεννούν αβεβαιότητα, φόβο αλλά και έντονο προβληματισμό.

Η τυφλή βία χτύπησε δίπλα μας, την πόρτα του γείτονα.

Καταδικάζουμε χωρίς καμιά περιστροφή, με τον πιο απόλυτο τρόπο, τις τρομοκρατικές ενέργειες και στέλνουμε απ΄ το συνέδριο μας τη συμπαράσταση μας στις οικογένειες των θυμάτων και στην Κυβέρνηση της Τουρκίας. 

Θέλω να θυμίσω ότι πριν δύο χρόνια, το τελευταίο τακτικό μας συνέδριο του 2001 σκιαζόταν απ΄ το τραγικό χτύπημα της 11ης Σεπτεμβρίου 2001. 

Τότε από το βήμα του συνεδρίου είχα κάνει μια εκτίμηση που νομίζω πως είναι τραγικά επίκαιρη: 

«Το τρομοκρατικό χτύπημα της 11ης Σεπτεμβρίου είχε πολλαπλές συνέπειες που πολλές απ΄ αυτές είναι νωρίς για ν΄ αποτιμηθούν. 

Υπάρχει ωστόσο μια πραγματικότητα, ένα συμπέρασμα που μας ενδιαφέρει άμεσα.

Η ακραία λογική των δυνάμεων της αγοράς έδειξε τα όρια της. Η θέση για μια παγκόσμια οικονομία, αποκομμένη από την πολιτική και τους θεσμούς είναι απατηλή και αδιέξοδη.

Δεν υπάρχει ασφάλεια χωρίς κράτος και δημόσιες υπηρεσίες.

Όπως δεν υπάρχει κράτος χωρίς φόρους.

Χωρίς φόρους δεν υπάρχει παιδεία, υγεία, κοινωνική ασφάλιση, δεν υπάρχει τελικά Δημοκρατία. 

Το σύγχρονο δημοκρατικό κράτος αποτελεί το πεδίο νόμιμης ρύθμισης των συγκρούσεων σε εθνικό επίπεδο με μη βίαιο τρόπο. 

Ανάλογη διαδικασία δημοκρατικής διαβούλευσης και νομιμοποίησης πρέπει να υπάρξει και για τις διεθνείς διαφορές γιατί αλλιώς δεν μπορεί να υπάρξει ούτε παγκόσμια οικονομία».

Από τότε μεσολάβησαν δύο επιχειρήσεις βομβαρδισμού και εισβολής σε δύο χώρες, από τις ΗΠΑ, και δεκάδες πολύνεκρες τρομοκρατικές ενέργειες.

Δεν υπάρχει καμιά αμφιβολία ότι η τυφλή βία τροφοδοτείται από τις αδιέξοδες λογικές και πολιτικές. 

Η διέξοδος στο πρόβλημα δεν είναι ο βομβαρδισμός σε μια ακόμα χώρα αλλά ο διάλογος, η διαβούλευση, ο σεβασμός των διαφορών και φυσικά η επίλυση του Παλαιστινιακού. 

Είναι γνωστό ότι τα τελευταία δύο χρόνια πήραμε μια σημαντική πρωτοβουλία που περιελάμβανε τη φιλοξενία παιδιών απ΄ το Ισραήλ και την Παλαιστίνη που είχαν χάσει έναν ή δύο γονείς στο διαρκή πόλεμο της Μέσης Ανατολής. 

Η πρωτοβουλία μας κορυφώθηκε με την υπογραφή μνημονίου συνεργασίας ανάμεσα στις δύο αυτοδιοικητικές ενώσεις και την ΚΕΔΚΕ εδώ στη Θεσσαλονίκη πριν πέντε μήνες. 

Πολλοί έσπευσαν να ασκήσουν κριτική στην  πρωτοβουλία μας μιλώντας είτε για εξίσωση του θύτη με το θύμα, είτε για περίθαλψη τρομοκρατών.  

Όσοι όμως ζήσαμε τα συναισθήματα των Ισραηλινών και Παλαιστινίων Δημάρχων όταν υπογράφαμε εδώ στη Θεσσαλονίκη το πρώτο Μνημόνιο Συνεργασίας των δύο Αυτοδιοικητικών Ενώσεων με την ΚΕΔΚΕ, ξέρουμε πολύ καλά πως δεν υπάρχει άλλος δρόμος. 

Όσοι ζήσαμε από κοντά τα συναισθήματα των παιδιών έχουμε συνείδηση ότι πρέπει ν΄ αγωνιστούμε για να μείνει ανοιχτός αυτός ο δρόμος.  

Ειρήνη, συνεργασία, σεβασμός της διαφορετικότητας από όλους και επίλυση των διαφορών με διάλογο, είναι ο δρόμος που θέλουν όλοι οι λαοί. 

Είναι σαφές ότι πρέπει να υπάρξει παγκόσμια κινητοποίηση γιατί οι κίνδυνοι είναι πλέον ορατοί. 

Οι διαστάσεις που μπορεί να λάβει η τυφλή βία είναι, κυριολεκτικά, ανεξέλεγκτες και τρομάζουν κάθε σκεπτόμενο πολίτη. 

Και δεν είναι μόνο αυτό.

Οι φωνές που κηρύσσουν την επιστροφή στον απομονωτισμό, τον αυταρχισμό, την ξενοφοβία και το ρατσισμό, αντικειμενικά δυναμώνουν χρησιμοποιώντας ως άλλοθι το κρίσιμο ζήτημα της ασφάλειας των πολιτών.

Έχουμε χρέος σ΄ αυτή τη συγκυρία να δράσουμε με σοβαρές πρωτοβουλίες.

· Οφείλουμε να πρωταγωνιστήσουμε στα ευρωπαϊκά φόρα της Αυτοδιοίκησης για την πολιτική ενδυνάμωση της Ευρωπαϊκής Ένωσης. 

Ο μονοπολικός κόσμος της μιας και μόνης υπερδύναμης δεν είναι μόνο απελπιστικά μονότονος, μονοφωνικός και μονογλωσσικός αλλά και ιδιαίτερα επικίνδυνος. 

· Επιβάλλεται ν΄ αγωνιστούμε μαζί με τους πολίτες για μια κοινωνία συνοχής και αλληλεγγύης, μια κοινωνία ανοιχτή στο καινούργιο και ανεκτική στη διαφορά, μια κοινωνία δηλαδή ισχυρή.

Υπηρετούμε  τον πλησιέστερο θεσμό στον πολίτη γι΄ αυτό και η πρωτοβουλία ανήκει κυρίως σε μας.    

· Έχουμε υποχρέωση να δουλέψουμε με πάθος, τόλμη και συνέπεια για την αναβάθμιση του κύρους του θεσμού που υπηρετούμε. 

Είναι η ώρα της πολιτικής και των θεσμών, και η αναβάθμιση του κύρους τους αποτελούν ύψιστη προτεραιότητα. 

Η αναγνώριση του τοπίου γύρω μας θα ήταν ελλιπής χωρίς αναφορά στην πολιτική συγκυρία στην Ελλάδα. 

Αποτελεί κοινή συνείδηση στους πολίτες ότι η ποιότητα της Δημοκρατίας που απολαμβάνουμε απ΄ το ΄74 και δώθε όπως και η ένταξη της χώρας στην ΟΝΕ και τη ζώνη του ευρώ, συνιστούν θεμελιώδεις κατακτήσεις που διασφαλίζουν ασφάλεια ανάπτυξη και ευημερία. 

Έτσι είναι φυσικό το αίτημα για σύγχρονο κράτος, αποτελεσματικό και φιλικό στον πολίτη να βρίσκεται στην πρώτη γραμμή ενδιαφέροντος της ελληνικής κοινωνίας.

Ακριβώς γι΄ αυτό και τα ζητήματα του κράτους έχουν μπει στο επίκεντρο του διαλόγου εν όψει των επερχόμενων εθνικών εκλογών.

Μια άλλη διαπίστωση που έχει τεράστια σημασία είναι πως το αίτημα για σύγκλιση με την Ευρώπη σε όλα τα επίπεδα και τους τομείς ενώνει κυριολεκτικά τη συντριπτική πλειοψηφία των πολιτών.

Το εύρος και το βάθος των αλλαγών που απαιτούνται με βάση το αίτημα για σύγχρονο κράτος και κατεύθυνση το ευρωπαϊκό κεκτημένο είναι τεράστιο. 

Η συζήτηση, ξανατονίζω, έτσι κι αλλιώς έχει ξεκινήσει.

Το ερώτημα λοιπόν για μας είναι.

Θ΄ αφήσουμε τη συζήτηση να εξελιχθεί σε μια διευθέτηση μερικών αρμοδιοτήτων με μία επίφαση αποκέντρωσης ή θα αξιοποιήσουμε την ευκαιρία για ν΄ ανοίξει πραγματικά ο δρόμος της σύγκλισης;

Θ΄ αρκεστούμε σε ημίμετρα ή θα επιλέξουμε το δρόμο της ρήξης και των μεγάλων τομών;

Η απάντηση δεν είναι αυτονόητη γιατί θα πρέπει να έχουμε τη βαθιά συνείδηση ότι η ρήξη αφορά τα θεμέλια στα οποία οικοδομήθηκε το νεοελληνικό κράτος.

Η έκβαση δεν είναι επίσης αυτονόητη γιατί υπάρχουν κατεστημένες λογικές, ατομικά και συλλογικά συμφέροντα, δεδομένοι ρόλοι και, κυρίως, ισχύει ότι καμιά εξουσία δεν αποκεντρώνεται από μόνη της. 

Οι εξουσίες όλες όμως στην αντιπροσωπευτική δημοκρατία πηγάζουν απ΄ το λαό και αυτόν υπηρετούν.

Είναι ξεκάθαρο ότι το συνέδριο μας πρέπει να σηματοδοτήσει την έναρξη ενός δημόσιου διαλόγου που θα οδηγήσει σε μια εθνική συμφωνία. 

Γι΄ αυτό απ΄ την πλευρά μας πρέπει να υπάρξουν αποφάσεις. 

Σε ποια κατάσταση όμως βρίσκεται σήμερα η Τοπική Αυτοδιοίκηση;

Είναι έτοιμη να σηκώσει στους ώμους της νέες αρμοδιότητες και ευθύνες;

Είναι ώριμη για μεγάλες τομές και για ένα διαφορετικό ρόλο;

Σε ποια κατάσταση βρίσκονται οι Καποδιστριακοί Δήμοι πέντε χρόνια μετά τη δημιουργία τους;

Ποια πραγματικότητα αντιμετωπίζουν οι δημοτικές αρχές ένδεκα μήνες μετά την ανάληψη των καθηκόντων τους;

Σε όλα αυτά τα ερωτήματα είμαστε υποχρεωμένοι ν΄ απαντήσουμε και μάλιστα ν΄ απαντήσουμε πειστικά. 

Χωρίς να θέλω να υποβαθμίσω μια σειρά σοβαρά προβλήματα που υπάρχουν σε πολλούς ΟΤΑ νομίζω ότι πρέπει να υπάρξει ιδιαίτερη αναφορά στα πιο κάτω.

1. Υπάρχει οικονομικό πρόβλημα σε όλους ανεξαίρετα τους ΟΤΑ που η σοβαρότητα του μας οδήγησε στο έκτακτο συνέδριο του Αυγούστου.

2. Είναι δεδομένη η αδυναμία πρόσβασης στο Γ΄ ΚΠΣ για έναν τεράστιο αριθμό Δήμων, γεγονός που καθιστά την άμεση έναρξη του ΕΠΤΑ ζωτική ανάγκη.

3. Παρατηρούνται μεγάλες καθυστερήσεις στην υλοποίηση του Γ΄ ΚΠΣ για τους Δήμους που έχουν ενταγμένα έργα, ως αποτέλεσμα του πλαισίου διαχείρισης.

Και τα τρία προβλήματα θα μπορούσαν να αποτελέσουν ζητήματα αυτοτελούς και μακροσκελούς αναφοράς από μόνα τους. 

Σημασία έχει όμως μια βασική και νομίζω αντικειμενική διαπίστωση. 

Καθώς βρισκόμαστε στην πρώτη χρονιά της δημοτικής περιόδου θέλω να τονίσω με έμφαση ότι τα τρία αυτά προβλήματα διακυβεύουν την αξιοπιστία του θεσμού και ακυρώνουν κάθε απόπειρα συζήτησης για μεγάλες και σοβαρές τομές. 

Πρέπει να γίνει κατανοητό απ΄ όλο τον πολιτικό κόσμο αλλά κυρίως απ΄ την Κυβέρνηση ότι η αξιοπιστία του θεσμού της Αυτοδιοίκησης είναι ζήτημα που μας αφορά όλους.

Σίγουρα υπάρχουν και σ΄ εμάς πολλές ευθύνες πρέπει όμως να είναι σαφές ότι οι επιθέσεις κατά του θεσμού δεν εξυπηρετούν τίποτε άλλο παρά τη διατήρηση του υπερτροφικού, αναποτελεσματικού και υπερσυγκεντρωτικού νεοελληνικού κράτους. 

Με γνώμονα αυτές τις διαπιστώσεις το νέο Διοικητικό Συμβούλιο της ΚΕΔΚΕ ανέπτυξε μια συγκεκριμένη δράση τους τελευταίους οκτώ μήνες, αμέσως μετά την εκλογή του.

Συγκεκριμένα 

Ασχοληθήκαμε ιδιαίτερα ακριβώς με τα καυτά προβλήματα που μας αφορούν όλους και φυσικά με το νέο Κώδικα Δήμων και Κοινοτήτων που έφερε με πρωτοβουλία του ο Υπουργός Εσωτερικών κ. Σκανδαλίδης. 

Θέσαμε με έμφαση το ζήτημα της ομαλής συνέχειας των προνοιακών δομών και των Κέντρων Εξυπηρέτησης του Πολίτη, με εξασφάλιση της χρηματοδότησης τους πέραν των πόρων του ΚΠΣ.

Καταθέσαμε συγκεκριμένες προτάσεις που σχετίζονται με την απλούστευση των διαδικασιών στο Γ΄ ΚΠΣ.

Συνεργαστήκαμε με το ΥΠΕΣΔΔΑ για να πάρει σάρκα και οστά η Δημοτική αστυνομία. 

Ανταποκριθήκαμε άμεσα στην πρόσκληση του Υπουργού για τα κριτήρια κατανομής του ΕΠΤΑ, έτσι ώστε να μην υπάρξουν καθυστερήσεις στην έναρξη υλοποίησης του. 

Υιοθετήσαμε μια πολύ προωθημένη πρόταση για την κατανομή των ΚΑΠ και της ΣΑΤΑ που σε συνδυασμό με τη συνέχιση του ΕΠΤΑ οδηγεί σε καθαρές σχέσεις μεταξύ μας, εφ΄ όσον εφαρμοσθεί.

Συμφωνήσαμε με το Υπουργείο να ξεκινήσει άμεσα μια σοβαρή μελέτη που αφορά τους οικονομικούς πόρους της αυτοδιοίκησης και την κοστολόγηση των αρμοδιοτήτων. 

Κάναμε πράξη την αλληλεγγύη της Τοπικής Αυτοδιοίκησης τόσο με την έμπρακτη και ηθική συμπαράσταση μας στη Λευκάδα όσο και με την υπεύθυνη αντιμετώπιση του προβλήματος των Δήμων που ανήκουν σε κατηγορίες ειδικών κινήτρων. 

Καταφέραμε να ενταχθούν οι Δημοτικές επιχειρήσεις ισότιμα στα προγράμματα απασχόλησης του Υπουργείου Εργασίας. 

Ολοκληρώνουμε μαζί με την ΕΕΤΑΑ την υπεύθυνη προσέγγιση του προβλήματος των παιδικών σταθμών, για την οριστική επίλυση του. 

Πετύχαμε τη δέσμευση του Πρωθυπουργού σε δύο χρόνια αιτήματα της Αυτοδιοίκησης. 

· Την κύρωση του ΕΧΤΑ με την άρση όλων των επιφυλάξεων, ιδιαίτερα αυτών που αφορούν την καταστατική θέση των αιρετών, και 

· Τη θεσμοθετημένη συμμετοχή της ΚΕΔΚΕ στις συλλογικές διαπραγματεύσεις που αφορούν το προσωπικό των ΟΤΑ.

Για αμφότερες τις δεσμεύσεις εκκρεμεί η νομοθετική τους ολοκλήρωση.     

Τέλος, είμαστε σε καλό δρόμο σε δύο σημαντικές πρωτοβουλίες. 

Την επιδότηση της αστικής συγκοινωνίας στην ελληνική περιφέρεια και την αξιοποίηση των κονδυλίων της Κοινωνίας της Πληροφορίας για τον ηλεκτρονικό Δήμο του 21ου αιώνα. 

Ειδικότερα για τα δύο μείζονα ζητήματα των οικονομικών και του Κώδικα πρέπει να σημειώσουμε τα παρακάτω.

ΟΙΚΟΝΟΜΙΚΑ

Η συμφωνία για τους πόρους του 2003 έχει υλοποιηθεί σχεδόν στο ακέραιο, με εξαίρεση 50 εκατομμύρια ευρώ για τη ΣΑΤΑ.

Η ρύθμιση χρεών με χαμηλό επιτόκιο έχει ήδη ψηφισθεί απ΄ τη Βουλή. 

Η άρση των άδικων καταλογισμών έχει προωθηθεί με ομόφωνη απόφαση της ΚΕΔΚΕ και περιμένουμε από τον Υπουργό ν΄ ακούσουμε για την τύχη της. 

Οι πόροι που έχουν εγγραφεί στον προϋπολογισμό του 2004 είναι αισθητά αυξημένοι απ΄ τους αντίστοιχους του 2003 και με μικρές διαφορές βρίσκονται κοντά στο νέο τρόπο υπολογισμού που προτείναμε στο συνέδριο μας. Με βάση δηλαδή τα απολογιστικά στοιχεία του 2002. 

Υπάρχουν συγκεκριμένες και εντοπισμένες διαφορές σε γραπτό σημείωμα που έχουμε διανείμει. 

Θέλω να κάνω ξεκάθαρο απ΄ την πλευρά μας ότι η σχεδόν ομόφωνη απόφαση μας στο συνέδριο του Αυγούστου ισχύει στο ακέραιο και απαιτούμε την πλήρη υλοποίηση της. 

Θέλω ιδιαίτερα να σταθώ στο σημείο αυτό γιατί πρέπει να θυμίσω ότι το βασικό αντικείμενο του εκτάκτου συνεδρίου μας ήταν ακριβώς αυτό. Να σταματήσει η διελκυστίνδα μεταξύ Κυβέρνησης και Αυτοδιοίκησης και να εφαρμοσθούν οι Νόμοι. 

Να γνωρίζουμε επακριβώς τους πόρους για το επόμενο έτος προκειμένου να προγραμματίζουμε τις ανάγκες μας. 

ΚΩΔΙΚΑΣ

Ο απολογισμός της δουλειάς και η εκτίμηση μας για το προτεινόμενο σχέδιο του νέου Κώδικα Δήμων και Κοινοτήτων όπως και η σχεδόν τελική μορφή του βρίσκονται στα χέρια σας. 

Απ΄ την πλευρά μου θέλω να υπογραμμίσω τα εξής: 

Η δουλειά που έγινε απ΄ το Διοικητικό Συμβούλιο της ΚΕΔΚΕ, απ΄ το σύνολο των ΤΕΔΚ, την Επιτροπή θεσμών, την ad hock  επιτροπή μας και τους επιστήμονες που μας στήριξαν επί οκτώ μήνες, αξίζει τα συγχαρητήρια όλων μας. 

Σίγουρα απ΄ το καλό υπάρχει και καλύτερο, ωστόσο είναι γεγονός ότι ο νέος Κώδικας συμπυκνώνει την εμπειρία πολλών ετών, εξειδικεύει σε μεγάλο βαθμό τη Συνταγματική αναθεώρηση και αποτελεί ένα στέρεο υπόβαθρο για την πορεία του θεσμού στο μέλλον. 

Στο σημείο αυτό πρέπει να τονιστεί ότι το περιεχόμενο της Συνταγματικής αναθεώρησης που πετύχαμε στην προηγούμενη Δημοτική περίοδο με την κινητοποίηση μας ήταν τελικά τεράστιας σημασίας.

 Και το συνειδητοποιήσαμε τώρα όσοι ασχοληθήκαμε με το νέο Κώδικα.

Κάτι ανάλογο πιστεύω ότι θα συνειδητοποιήσουμε τα επόμενα χρόνια καθώς μέσα απ΄ το νέο Κώδικα θα ξεδιπλώνεται η ταυτότητα του σύγχρονου Δήμου που δεν μπορεί να είναι άλλο από το τρίπτυχο:

1. Δήμος ανοιχτός στην κοινωνία των πολιτών.

2. Δήμος με διαφάνεια στη διαχείριση των οικονομικών.

3. Δήμος με πρότυπη δημοκρατική λειτουργία. 

Θα ήταν μεγάλη παράλειψη να μην υπογραμμίσουμε ότι ο Πρωθυπουργός ζήτησε να εξαντληθούν όλα τα περιθώρια διαλόγου έτσι ώστε ο νέος Κώδικας να είναι προϊόν συναίνεσης με την Αυτοδιοίκηση. 

Και μόνο το γεγονός ότι ο Κώδικας έρχεται για συζήτηση στο τακτικό μας συνέδριο, με όλα όσα έχουν προηγηθεί είναι μια εξέλιξη που μας ικανοποιεί απόλυτα.

Επειδή πολλές φορές έχουμε αγνοηθεί σε νομοθετικές πρωτοβουλίες της Κυβέρνησης θέλω να πω ότι η διαδικασία διαλόγου και διαβούλευσης για τον Κώδικα αποτελεί για μας κεκτημένο. 

Το σαφώς βελτιωμένο σχέδιο σε σχέση με την αρχική του μορφή πρέπει να πείθει και τους ¨σοφούς¨ της εξουσίας ότι όλοι μαζί μπορούμε καλύτερα. 


Κυρίες και κύριοι συνάδελφοι

Ανακεφαλαιώνοντας την αποτίμηση της σημερινής κατάστασης των Δήμων και του οκτάμηνου απολογισμού της ΚΕΔΚΕ είναι νομίζω σαφή τα ζητήματα που έχουν προτεραιότητα και τα προβλήματα που χρήζουν άμεσης επίλυσης. 

Είναι εξίσου σαφές όμως ότι όλα αυτά δεν αρκούν. 

Τόνισα στην αρχή της ομιλίας μου ότι πρέπει να βάλουμε τον πήχη ψηλά. 

Είναι η ώρα να μιλήσουμε για όλους και για όλα. 

Ποιος είναι ο ρόλος του σύγχρονου κράτους και ποια η θέση των αποκεντρωμένων θεσμών μέσα σ΄ αυτό;

Πώς επιτυγχάνεται η ισόρροπη περιφερειακή ανάπτυξη ή όπως αποκαλείται στα ευρωπαϊκά φόρα η εδαφική συνοχή;

Ποιες αποφάσεις πρέπει να ληφθούν για το διοικητικό σύστημα της χώρας, με ποια διαδικασία και με ποιο χρονοδιάγραμμα;

Μπορούμε να μιλάμε για ευρωπαϊκή αυτοδιοίκηση βιώνοντας τη μιζέρια των μονοψήφιων ποσοστών της ελληνικής αυτοδιοίκησης;

Τι σημαίνουν όλα αυτά για το σύστημα διακυβέρνησης της χώρας;

Ο διάλογος, έτσι κι αλλιώς, για όλα αυτά τα κρίσιμα ερωτήματα έχει, εκ των πραγμάτων, ανοίξει.

Θυμίζω ότι

· Ο νέος Κώδικας Δήμων και Κοινοτήτων βρίσκεται ήδη στην ολοκλήρωση του.

· Το διοικητικό σύστημα της χώρας και κυρίως ο Β΄ βαθμός Αυτοδιοίκησης, βρίσκεται ήδη στο επίκεντρο του πολιτικού διαλόγου.

· Η έννοια της πραγματικής σύγκλισης αναδεικνύεται σε εθνικό στόχο απόλυτης προτεραιότητας.

· Στα πλαίσια της φορολογικής μεταρρύθμισης η συζήτηση για τη φορολογική αρμοδιότητα της αυτοδιοίκησης, έστω και δειλά, άνοιξε. 

· Τέλος, βρισκόμαστε σε μια συγκυρία όπου αμφισβητούνται έντονα τα παραδοσιακά όρια κυριαρχίας του εθνικού κράτους. Η προσφυγή στην ενδυνάμωση των αποκεντρωμένων θεσμών δεν αποτελεί την απάντηση στην παγκοσμιοποίηση αλλά είναι ένα αναγκαίο βήμα στη σύγχρονη πραγματικότητα. Όταν αυτή η επιλογή γίνεται σε χώρες όπου η Αυτοδιοίκηση διαχειρίζεται πάνω απ΄ το 50% του γενικού προϋπολογισμού του κράτους, μπορεί κανείς εύκολα να φανταστεί τι αποφάσεις πρέπει να παρθούν στη χώρα μας. 

Σ΄ αυτή τη συγκυρία όπως συνοπτικά περιγράφηκε, θέλω να τονίσω ότι απ΄ την πλευρά μας έχουμε απόλυτη συνείδηση των ευθυνών μας. 

Κανένας μας δεν έχει το δικαίωμα να μας οδηγήσει σε μια μάχη χαρακωμάτων με τις πλάτες στραμμένες στο μέλλον και τα βλέμματα στο παρελθόν . 

Κανένας μας δεν έχει το δικαίωμα να μετατρέψει τη συζήτηση για το σύγχρονο κράτος και τους αποκεντρωμένους θεσμούς σε μάχη εντυπώσεων και προεκλογικών σκοπιμοτήτων.

Κι όταν λέμε κανένας εννοούμε και την Κυβέρνηση και τα κόμματα και όλους εμάς τους αιρετούς της Αυτοδιοίκησης.

Από την πλευρά της Αυτοδιοίκησης θέλω να κάνω καθαρό και σαφές ότι καμιά εξέλιξη δεν μπορεί και δεν πρέπει να μας οδηγήσει να επιλέξουμε την απουσία και τη σιωπή σε μια περίοδο που οι έννοιες αποκέντρωση, αυτοδιοίκηση και περιφερειακή ανάπτυξη βρίσκονται αντικειμενικά στο κέντρο των πολιτικών εξελίξεων.

Καμιά δύναμη δεν μπορεί να μας εμποδίσει να θέσουμε με έμφαση το ζήτημα της ισόρροπης περιφερειακής ανάπτυξης της χώρας ως την ύψιστη προτεραιότητα της τρέχουσας πολιτικής περιόδου.

Και βέβαια ισόρροπη περιφερειακή ανάπτυξη δε διασφαλίζεται με την αναδιανομή των Κεντρικών Αυτοτελών Πόρων που είναι το 3% του προϋπολογισμού του Κράτους.

Η αναδιανομή των ΚΑΠ είναι επιβεβλημένη και διασφαλίζει την ισότητα στο κρίσιμο ζήτημα της λειτουργικής αυτοτέλειας των ΟΤΑ.

Η ισόρροπη περιφερειακή ανάπτυξη μπορεί να προκύψει μόνο με ολοκληρωμένα αναπτυξιακά σχέδια για κάθε περιφέρεια της χώρας και για κάθε φθίνουσα και μειονεκτούσα περιοχή καθώς και με ένα πρόγραμμα αποκέντρωσης όχι απλά αρμοδιοτήτων αλλά συγκεκριμένων οικονομικών δραστηριοτήτων.

Να αναρωτηθώ για πολλοστή φορά γιατί άραγε πρέπει να υπάρχουν στρατόπεδα στο λεκανοπέδιο Αττικής. Ή μήπως ξεχνάμε ότι πρόκειται για οικονομική δραστηριότητα; 

Μήπως πάλι πρέπει να θυμίσω ότι η επιδότηση στις κρατικές αστικές συγκοινωνίες των Αθηνών και στον ιδιωτικό ΟΑΣΘ στη Θεσσαλονίκη κοστίζει 150 δις δρχ. το χρόνο, την ίδια ώρα που ο συνταξιούχος του ΟΓΑ μετακινείται στην πρωτεύουσα του νομού του με, περίπου, 400 δρχ.;  

Κανένας δεν μπορεί να μας εμποδίσει να καταθέσουμε θαρρετά τη θέση μας για τον πρώτο και δεύτερο βαθμό Αυτοδιοίκησης. 

Οι θεσμοί και οι δομές διοίκησης και αυτοδιοίκησης, πρέπει να είναι απλοί στη σύλληψη τους, να λαμβάνουν υπ΄ όψιν τις ιδιαιτερότητες της χώρας, να καθιστούν διακριτές τις ευθύνες διαφόρων επιπέδων και να υπηρετούν, πρωτίστως, την αρχή της αποτελεσματικότητας. 

Με μια τέτοια λογική προκύπτουν αβίαστα συμπεράσματα. 

· Περιφερειακή Αυτοδιοίκηση δε νοείται χωρίς αιρετό Περιφερειάρχη.        

· Οι δύο Μητροπόλεις, Αθήνα και Θεσσαλονίκη, μπορούν κάλλιστα να οργανώσουν τις μητροπολιτικές λειτουργίες με μορφή συνδέσμων των ΟΤΑ, με ex officio προέδρους τους Δημάρχους Αθηναίων και Θεσσαλονίκης. 

· Με την εξαίρεση της Κρήτης και πιθανόν Ρόδου, Κέρκυρας και Λέσβου, ο νησιώτικος χώρος μπορεί να οργανωθεί με το θεσμό του Δημάρχου- Κυβερνήτη. 

· Η περαιτέρω μετεξέλιξη του Καποδίστρια πρέπει να έχει ως βασικό κριτήριο το αδιαμφισβήτητο ιστορικό και οικονομικό κέντρο της κάθε περιοχής (πόλεις, κωμοπόλεις, κεφαλοχώρια). 

· Ανάλογα κριτήρια ιστορικά, πολιτισμικά, αναπτυξιακά μπορούν να οδηγήσουν στην οριστική επιλογή του αριθμού των Περιφερειών της χώρας. 

Κανένας δεν μπορεί να μας εμποδίσει να μιλήσουμε για την Αυτοδιοίκηση των μονοψήφιων ποσοστών στον Κρατικό προϋπολογισμό. 

Ο μόνος δρόμος που οδηγεί στην οικονομική αυτοδυναμία είναι η φορολογική αρμοδιότητα. 

Φορολογική αρμοδιότητα αυστηρά οριοθετημένη απ΄ τη Βουλή, χωρίς πρόσθετες επιβαρύνσεις στους πολίτες, και μετατροπή των Κεντρικών Αυτοτελών Πόρων σε μηχανισμό σύγκλισης υπέρ των ασθενέστερων ΟΤΑ. Αυτών δηλαδή που η φοροδοτική ικανότητα της τοπικής κοινωνίας και της τοπικής αγοράς δεν εξασφαλίζει την αυτοτέλεια τους. 

Μόνον έτσι μπορούμε ν΄ ανοίξουμε το δρόμο για τη σύγκλιση με την ευρωπαϊκή πραγματικότητα απ΄ την οποία πόρρω απέχουμε. 

Θέλω να επαναλάβω για πολλοστή φορά ότι οι θέσεις μας είναι προτάσεις για δημόσιο διάλογο και όχι αιτήματα. 

Αποκέντρωση με Αυτοδιοίκηση χρειάζεται η χώρα και όχι εμείς οι Δήμαρχοι και οι Δημοτικοί Σύμβουλοι.

Στους δύσπιστους θέλω να κάνω γνωστό ότι η μοναδική χώρα που έχει τα τελευταία χρόνια θεαματικές επιδόσεις στην αντιμετώπιση της ανεργίας είναι η Δανία. 

Η μέθοδος, όπως αναλύθηκε πρόσφατα στη Ρόδο απ΄ τον αρμόδιο Υπουργό, ήταν πολύ απλά η κατάργηση της κεντρικής υπηρεσίας του Υπουργείου Εργασίας και του καθ΄ ημάς ΟΑΕΔ και το πέρασμα των πολιτικών για την απασχόληση στους Δήμους της Δανίας. 

Δεν ισχυρίζομαι ότι κάτι τέτοιο μπορεί να γίνει αύριο στη χώρα μας, θέλω όμως να τονίσω με έμφαση ποιο είναι το πραγματικό κόστος του υπερσυγκεντρωτικού κράτους για την κοινωνία και τους πολίτες.

Κυρίες και κύριοι

Αγαπητοί συνάδελφοι

Η πρόταση μου προς το συνέδριο είναι νομίζω σαφής. 

Απαιτείται να υιοθετήσουμε μετά από διάλογο στις εργασίες του τριημέρου ένα συγκεκριμένο και προωθημένο ντοκουμέντο που μπορούμε να αξιοποιήσουμε σε διαβούλευση με όλα τα κόμματα στην προεκλογική περίοδο, όπως ακριβώς πράξαμε και στη Συνταγματική αναθεώρηση. 

Πρέπει να έχουμε βαθιά συνείδηση ότι η σύγκλιση με την ευρωπαϊκή πραγματικότητα συνιστά ένα εγχείρημα δύσκολο και πρωτοφανές. 

Δεν πρόκειται για γύρισμα σελίδας αλλά για την ανατροπή του μοντέλου του νεοελληνικού κράτους. 

Θέλω να κλείσω την ομιλία μου προς το συνέδριο θυμίζοντας ότι 

Υπάρχουν 4 προϋποθέσεις, όροι, κριτήρια που πρέπει να πληρούνται προκειμένου να πετύχουμε  αυτόν το στόχο.

Μια προϋπόθεση πολιτική, μια θεσμική, μια κοινωνική και μια εσωτερική- υποκειμενική.

       Πολιτική προϋπόθεση σημαίνει ότι υπάρχει βούληση να ξεπεραστούν τα σημερινά προβλήματα του θεσμού. Διαφορετικά είμαστε γραφικοί και ανακόλουθοι μιλώντας για νέες μεγάλες τομές.

       Θεσμική προϋπόθεση σημαίνει ότι με σοβαρότητα, σχέδιο, φαντασία και τόλμη πρέπει να περιγράψουμε τις αναγκαίες θεσμικές μεταρρυθμίσεις που διασφαλίζουν την πορεία σύγκλισης με την Ε.Ε. σε έναν αυθεντικά ελληνικό δρόμο.

       Κοινωνική προϋπόθεση σημαίνει ότι ο θεσμός της Τ. Α. οφείλει διαρκώς να ανανεώνει και να ενδυναμώνει τη σχέση του με τους πολίτες. 

     Οι θεσμοί δεν είναι ιδιοκτησία των αιρετών και οι θεσμικές 

     μεταρρυθμίσεις δεν αφορούν εμάς αλλά τους πολίτες. 

     Μαζί με την κοινωνία και τους πολίτες και όχι στο κάστρο του ο 

     καθένας. 

       Εσωτερική- υποκειμενική προϋπόθεση, τέλος, σημαίνει ότι πρέπει ν΄ αλλάξουν πολλά στη λογική μας. 

     Να παλεύουμε με πάθος για το τοπικό μας πρόβλημα αλλά να 

     ξέρουμε ότι δεν είναι το μοναδικό. 

     Να προβάλουμε την ιδιαιτερότητα μας αλλά να μην ξεχνάμε τη 

     δύναμη της συλλογικής δράσης. 

     Να διεκδικούμε διαρκώς νέες αρμοδιότητες αλλά να θυμόμαστε  

     ότι αρμοδιότητα ίσον ευθύνη.

     Κυρίως όμως, να απεμπλακούμε από τη στενή οπτική της 

     κρατικοδίαιτης Αυτοδιοίκησης αφού αποτελούμε αναπόσπαστο 

     κομμάτι της ενιαίας Πολιτείας.

Με οδηγό τις θέσεις μας 

Με δύναμη τους πολίτες μας

Με όπλο την ενότητα μας 

Μπορούμε να κάνουμε πραγματικότητα το όραμα της αποκεντρωμένης Ελλάδας.

